اطفال الجمال او چوكى الجمال الاطفال ( بالانجليزى: Child camel jockey ) هما چوكيات بيركبوا الجمال فى سباقات الجمال فى منطقة الخليج العربيه. الچوكى ده طفل صغير بيستخدم هناك عشان خفة وزنه و ساعات بيبدأ بإستخدام الطفل و هو لسه عمره سنتين. و بتقول التقارير ان الاطفال دول يا إما بيتخطفوا من البلاد الفقيره او اهاليهم بيبيعوهم بسبب الفقر مقابل مبلغ صغير ممكن يوصل ل 75 دولار. الاطفال دول بيتاخدوا على دول الخليج و بيتباع الطفل منهم هناك بحوالى 5000 دولار. الاطفال الضحايا اللى فى الواقع عباره عن عبيد بيتمنعوا من الاكل عشان وزنهم يفضل قليل و بيعيشوا فى ظروف مش انسانيه فى أود صغيره و قبل السباقات بيتم تجويعهم بمنع الأكل عنهم. بين دوكومنتارى تلفزيونى عرضته محطة هوم بوكس اوفيس الامريكيه ( HBO ) ان الاطفال دول بيعيشوا فى معسكرات بيسموها " عصبه " بتشبه معسكرات الاعتقال و متحاطه بالأسلاك الشايكه. الاطفال دول بيتعذبوا جسمانياً و نفسياً و بيعتدى عليهم جنسياً و بيتحرموا من الاكل لدرجة ان فيه تقارير بتقول أن الطفل منهم بياكل فى اليوم حتتين بسكوت و مايه و بيجبروا على الشغل 19 ساعه فى اليوم. و اطفال كتير بيتعوروا و بيتصابوا بجروح كبيره وقت السباقات و التمرينات.